
Εκδήλωση
Η Μεσόγειος, θάλασσα Άρτου και Ποίησης

Η Κύπρος ανάμεσα στους πολιτισμούς της Μεσογείου
στο Σπίτι της Κύπρου

Το Σπίτι της Κύπρου, ο Σύνδεσμος Κυπρίων Ιταλίας «ΝΗΜΑ», ο Ελληνικός Πολιτιστικός Όμιλος Κυπρίων Ελλάδος (Ε.Π.Ο.Κ), και το Ευρωπαϊκό Μουσείο Άρτου πραγματοποίησαν την  Πέμπτη 15 Ιουνίου 2017, στο Σπίτι της Κύπρου την εκδήλωση «Η Μεσόγειος, θάλασσα Άρτου και Ποίησης. Η Κύπρος ανάμεσα στους πολιτισμούς της Μεσογείου».

Η εκδήλωση πραγματοποιήθηκε με αφορμή τη συμμετοχή του Συνδέσμου Κυπρίων Ιταλίας «ΝΗΜΑ» στην πολυσύνθετη εκδήλωση, «Η Μεσόγειος, θάλασσα Άρτου και Ποίησης», στο πλαίσιο του 1ου Μεσογειακού Φεστιβάλ Ψωμιού, που πραγματοποιείται από τις 16 Ιουνίου (ημέρα εγκαινίων) έως την 21η Ιουνίου 2017, από το Ευρωπαϊκό Μουσείο Άρτου (www.mouseio-psomiou.com) που εδρεύει στον Βαρνάβα Αττικής δήμου Μαραθώνα. Ο Σύνδεσμος Κυπρίων Ιταλίας «ΝΗΜΑ» και ο Ελληνικός Πολιτιστικός Όμιλος Κυπρίων Ελλάδος (Ε.Π.Ο.Κ) με ποιήτριες από την Κύπρο, την Ελλάδα και την Ιταλία,  θα αναπτύξουν το θέμα, «Ο Άρτος και η σημασία του στη Μεσόγειο ανά τους αιώνες, καθώς και η σχέση του Ψωμιού με την Ποίηση». Μεταξύ των πολιτιστικών, εκπαιδευτικών και καλλιτεχνικών δράσεων του Φεστιβάλ περιλαμβάνονται η Αδελφοποίηση του Ευρωπαϊκού Μουσείου Άρτου με το Μουσείο Καλαμουργικής Λιβαδίων Λάρνακας καθώς και κυπριακοί παραδοσιακοί χοροί.
Μετά το καλωσόρισμα της Μορφωτικού Συμβούλου κ. Μαρίας Παναγίδου χαιρετισμό απηύθυνε ο Πρόεδρος Ελληνικού Πολιτιστικού Ομίλου Κυπρίων Ελλάδος (Ε.Π.Ο.Κ.), κ. Ηρακλής Ζαχαριάδης.

Ο κ. Ζαχαριάδης επεσήμανε ότι «μετά από συνεργασίες με άλλες χώρες, μπορούμε να έχουμε μόνο θετικά αποτελέσματα και παραγωγή έργων, τα οποία μπορούν να αντέξουν στο πέρασμα του χρόνου μια και στην τέχνη γενικότερα δεν υπάρχει παρθενογένεση αλλά αφομοίωση αλληλεπιδράσεων, οι οποίες προσαρμόζονται δημιουργικά στον πολιτισμό του κάθε λαού».
Χαιρετισμό απηύθυνε η Πρόεδρος και Ιδρύτρια του Ευρωπαϊκού Μουσείου Άρτου κ. Μηλέα Παππά η οποία αναφέρθηκε στο πρόγραμμα, τις δράσεις και τον στόχο του 1ου Μεσογειακού Φεστιβάλ Ψωμιού. Όπως είπε, «στόχος είναι η ανάδειξη του ψωμιού στη διατροφή σε όλη τη Μεσόγειο με εκθέματα από χώρες της Μεσογείου, η ανάδειξη του ψωμιού στην τέχνη και την παράδοση και η ανταλλαγή ιδεών μεταξύ των φιλοξενούμενων χωρών». 
Η Πρόεδρος Συνδέσμου Κυπρίων Ιταλίας «ΝΗΜΑ», κ. Αλεξάνδρα Ζαμπά, μίλησε για την αγαστή συνεργασία με τον Ε.Π.Ο.Κ. και τους διοργανωτές του Φεστιβάλ, η οποία σημείωσε πως «σκοπό έχει την έναρξη μια συζήτησης για τις σχέσεις που υπάρχουν μεταξύ των χωρών της Μεσογείου. Ενώ μέσα από τη διαδικασία παρασκευής του ψωμιού από την αρχαιότητα μέχρι σήμερα θα διερευνηθούν και οι ανθρώπινες σχέσεις και ειδικότερα ο ρόλος της γυναίκας».
Στη συνέχεια ποιήτριες από την Κύπρο, την Ελλάδα και την Ιταλία διάβασαν ποιήματά τους με κύριο θέμα το ψωμί.
Συμμετείχαν οι ποιήτριες, από την Κύπρο, Αλεξάνδρα Ζαμπά, Φροσούλα Κολοσιάτου, Ειρήνη Σιδερά και Κούλα Γενάρη. Από την Ελλάδα, Ευτυχία-Αλεξάνδρα Λουκίδου, Δέσποινα Καϊτατζή-Χουλιούμη, Τζούλια Πουλυμενάκου, Ευαγγελία Δαμουλή-Φίλια, Ιωάννα Τσουρουκίδη-Σερενέ, Μαρία Σταθέα και Αντωνία Παυλάκου. Από την Ιταλία, Gabriella Musetti, Laura Ricci και Rita Pacilio.

